CELEX: 52018PC0486
Language: bg
Date: 2018-06-21
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за предоставяне на разрешение на Унгария да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 21.6.2018
            COM(2018) 486 final
            2018/0260(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за предоставяне на разрешение на Унгария да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                („Директивата за ДДС“) Съветът, действащ с единодушие по предложение на Комисията, може да упълномощава всяка държава членка да въвежда специални мерки за дерогация от разпоредбите на посочената директива, за да се опрости процедурата за събиране на ДДС или да се предотвратят определени форми на отклонение от данъчно облагане или избягване на данъци.
            
            
               С писмо, заведено в Комисията на 13 ноември 2017 г., Унгария поиска разрешение да въведе мярка за дерогация от член 287 от Директивата за ДДС, разрешаваща ѝ да освобождава от ДДС данъчно задължените лица, чийто годишен оборот не надвишава 48 000 EUR.
            
            
               В съответствие с член 395, параграф 2 от Директивата за ДДС Комисията информира с писма от 6 февруари 2018 г. останалите държави членки за отправеното от Унгария искане. С писмо от 7 февруари 2018 г. Комисията уведоми Унгария, че разполага с цялата информация, необходима за разглеждане на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               Дял XII, глава 1 от Директивата за ДДС позволява на държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот не надвишава определен праг. Това освобождаване означава, че данъчно задълженото лице не е длъжно да начислява ДДС върху своите доставки и следователно не може да приспада ДДС за получени доставки, вложени в производството.
            
            
               Съгласно член 287, точка 12 от Директивата за ДДС Унгария може да освобождава от ДДС данъчно задължените лица, чийто годишен оборот е не по-висок от равностойността в национална валута на 35 000 EUR по обменния курс в деня на присъединяването на страната към ЕС. Унгария иска да увеличи прага на освобождаване от 35 000 EUR на 48 000 EUR, считано от 1 януари 2019 г. 
            
            
               Според информацията, предоставена от Унгария, увеличаването на прага на освобождаване от 35 000 EUR на 48 000 EUR би довело до повишаване на броя на малките предприятия, които могат да се ползват от намаляване на административната тежест и на разходите за привеждане в съответствие. Освен това, тъй като този праг ще бъде съобразен с друг праг, свързан с данъка върху доходите, малките предприятия ще могат да се възползват от напълно опростен данъчен режим.
            
            
               Като се има предвид, че икономическият растеж е довел до постоянно нарастване на приходите, според Унгария увеличаването на прага за индивидуално освобождаване е оправдано. 
            
            
               Данъчно задължените лица, чийто оборот не надвишава прага, ще продължат да имат възможност да се регистрират за целите на ДДС.
            
            
               Като се има предвид, че на Унгария беше разрешено да освобождава от ДДС данъчно задължените лица с годишен оборот до 35 000 EUR и че тя е преразгледала положението, един по-висок праг изглежда приемлив. Поради това се предлага да се разреши на Унгария да увеличи прага на освобождаване за МСП от 35 000 EUR на 48 000 EUR до 31 декември 2021 г. или до датата, от която държавите членки следва да прилагат националните разпоредби, които те трябва да приемат в случай, че бъде приета директива за изменение на членове 281—294 от Директива 2006/112/ЕО, уреждащи специалния режим за малките предприятия.
            
            
               •Съгласуваност с действащите разпоредби в тази област на политиката
            
            
               Подобни дерогации вече са предоставени на други държави членки. На Люксембург
                  2
                бе определен праг от 30 000 EUR, на Полша
                  3
                и Естония
                  4
                — от 40 000 EUR, на Италия
                  5
                — от 65 000 EUR, на Хърватия
                  6
                — от 45 000 EUR, на Латвия
                  7
                — от 40 000 EUR и на Румъния
                  8
                — от 88 500 EUR. 
            
            
               Дерогациите от Директивата за ДДС следва винаги да бъдат ограничени във времето, за да може да бъде оценено тяхното въздействие. Освен това разпоредбите на членове 281—294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие във връзка с ДДС
                  9
                и в Работната програма на Комисията за 2017 г.
                  10
               , наскоро беше представено предложението на Комисията за режима за МСП
                  11
               .
            
            
               Поради това се предлага мярката за дерогация да бъде разрешена и прагът да бъде увеличен до 31 декември 2021 г. или до датата, от която държавите членки следва да прилагат националните разпоредби, които те трябва да приемат в случай, че бъде приета директива за изменение на членове 281—294 от Директива 2006/112/ЕО. 
            
            
               •Съгласуваност с други политики на Съюза
            
            
               Мярката е в съответствие с целите на Съюза по отношение на малките предприятия, както са изложени в Съобщението на Комисията „Мисли първо за малките!“ „Small Business Act“ за Европа“
                  12
               , в което държавите членки се призовават да вземат предвид характерните особености на малките и средните предприятия, когато създават законодателство и, съответно, да опростят съществуващата нормативна уредба.
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
         
         
            
               •Правно основание
            
            
               Член 395 от Директивата за ДДС. 
            
            
               •Субсидиарност (при неизключителна компетентност) 
            
            
               
                  Като се има предвид разпоредбата от Директивата за ДДС, на основание на която е съставено предложението, принципът на субсидиарност не се прилага.
               
            
            
               •Пропорционалност
            
            
               
                  Решението се отнася до даване на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно опростяване за допълнителен брой малки данъчно задължени лица и за данъчната администрация.
            
            
               •Избор на нормативен акт
            
            
               Предлаган нормативен акт: решение за изпълнение на Съвета.
            
            
               По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Най-подходящият нормативен акт е решение за изпълнение на Съвета, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Унгария, и засяга само тази държава членка.
            
            
               •Събиране и използване на експертни становища
            
            
               Не бяха необходими външни експертни становища.
            
            
               •Оценка на въздействието
            
            
               
                  С предложението за решение за изпълнение на Съвета на Унгария се разрешава да освобождава от ДДС данъчно задължените лица, чийто годишен оборот не надвишава 48 000 EUR, считано от 1 януари 2019 г. Лицата, чийто облагаем оборот не надвишава този праг, не са длъжни да се регистрират за целите на ДДС, и така в резултат на мярката административната тежест върху тях ще намалее, тъй като те няма да трябва да водят регистри за ДДС или да подават справка-декларация за ДДС. 
               
            
            
               Според Унгария прагът от 48 000 EUR няма да окаже съществено въздействие върху събирането на приходите от ДДС. Той ще засегне около 32 000 данъчно задължени лица, което представлява 10 % от данъчно задължените лица. Ако всички отговарящи на условията лица се възползват от увеличения праг, това би довело до незначително намаляване на приходите от ДДС с 0,52—0,65 %.
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отражение върху бюджета на ЕС, тъй като Унгария ще извърши изчисление на компенсацията в съответствие с член 6 от Регламент (ЕИО, ЕВРАТОМ) № 1553/89 на Съвета.
            
         
         
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие.
            
            
               2018/0260 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за предоставяне на разрешение на Унгария да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  13
               , и по-специално член 395, параграф 1, алинея първа от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно член 287, точка 12 от Директива 2006/112/ЕО Унгария може да освобождава от данък върху добавената стойност (ДДС) данъчно задължените лица, чийто годишен оборот не надвишава равностойността в национална валута на 35 000 EUR по обменния курс в деня на присъединяването на страната към ЕС.
            
            
               (2)С писмо, заведено в Комисията на 13 ноември 2017 г., Унгария поиска разрешение да въведе специална мярка за дерогация от член 287, точка 12 от Директива 2006/112/ЕО с цел увеличаване на прага за освобождаване на 48 000 EUR. Чрез тази специална мярка съответните данъчно задължени лица ще бъдат освободени от някои или от всички свързани с ДДС задължения по дял XI, глави 2—6 от Директива 2006/112/ЕО.
            
            
               (3)По-високият праг при специалния режим за малките предприятия, изложен в членове 281—294 от Директива 2006/112/ЕО, е мярка за опростяване, тъй като може значително да намали свързаните с ДДС задължения на малките предприятия.
            
            
               (4)В съответствие с член 395, параграф 2 от Директива 2006/112/ЕО, с писма от 6 февруари 2018 г. Комисията съобщи на останалите държави членки за отправеното от Унгария искане. С писмо от 7 февруари 2018 г. Комисията уведоми Унгария, че разполага с цялата информация, необходима за разглеждане на искането.
            
            
               (5)Исканата дерогация е в съответствие с целите на политиката, изложени в Съобщението на Комисията „Мисли първо за малките!“ „Small Business Act“ за Европа“ от 25 юни 2008 г.
                  14
               
            
            
               (6)Като се има предвид, че Унгария очаква увеличеният праг да доведе до ограничаване на свързаните с ДДС задължения и по този начин до намаляване на административната тежест и разходите за привеждане в съответствие за малките предприятия, на Унгария следва да се разреши да прилага специалната мярка за ограничен срок. Специалният режим за малките предприятия е незадължителен и следователно данъчно задължените лица ще запазят възможността да изберат да се придържат към общия режим на ДДС. 
            
            
               (7)Тъй като членове 281—294 от Директива 2006/112/ЕО относно специалния режим за малките предприятия са в процес на преразглеждане, е възможно преди да е изтекъл срокът на валидност на дерогацията на 31 декември 2021 г., да влезе в сила директива за изменение на посочените членове, която да определя дата, от която държавите членки трябва да прилагат национални разпоредби. В такъв случай настоящото решение следва да спре да се прилага.
            
            
               (8)Съгласно предоставената от Унгария информация увеличеният праг ще има незначително въздействие върху общия размер на приходите на Унгария от данъка, събирани на етапа на крайното потребление.
            
            
               (9)Дерогацията няма отражение върху собствените ресурси на Съюза, набирани от данъка върху добавената стойност, тъй като Унгария ще изчисли съответната компенсация по реда на член 6 от Регламент (ЕИО, Евратом) № 1553/89 на Съвета
                  15
               ,
            
         
         
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               Чрез дерогация от член 287, точка 12 от Директива 2006/112/ЕО на Унгария се разрешава да освободи от ДДС данъчно задължените лица, чийто годишен оборот е не по-висок от равностойността в национална валута на 48 000 EUR по обменния курс в деня на присъединяването на Унгария към ЕС. 
            
            
               Член 2
            
            
               Настоящото решение се прилага от 1 януари 2019 г. до настъпването на по-ранната от следните две дати:
            
            
               а)
                     31 декември 2021 г.;
            
            
               б)
                     датата, от която държавите членки трябва да прилагат националните разпоредби, които те са длъжни да приемат в случай, че бъде приета директива за изменение на членове 281—294 от Директива 2006/112/ЕО, уреждащи специалния режим за малките предприятия.
            
            
               Член 3
            
            
               Адресат на настоящото решение е Унгария. 
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ L 347, 11.12.2006 г., стр. 1.
               
               
                  
                     (2)
                  
                        Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7). 
               
               
                  
                     (3)
                  
                        Решение за изпълнение (ЕС) 2016/2090 на Съвета от 21 ноември 2016 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 324, 30.11.2016 г., стр. 7).
               
               
                  
                     (4)
                  
                        Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33).
               
               
                  
                     (5)
                  
                        Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11).
               
               
                  
                     (6)
                  
                        Решение за изпълнение (ЕС) 2017/1768 на Съвета от 25 септември 2017 г. за даване на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 250, 28.9.2017 г., стр. 71).
               
               
                  
                     (7)
                  
                        Решение за изпълнение (ЕС) 2017/2408 на Съвета от 18 декември 2017 г. за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 342, 21.12.2017 г., стр. 8).
               
               
                  
                     (8)
                  
                        Решение за изпълнение (ЕС) 2017/1855 на Съвета от 10 октомври 2017 г. за предоставяне на разрешение на Румъния да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 265, 14.10.2017 г., стр. 19).
               
               
                  
                     (9)
                  
                        Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС „Към единно пространство на ЕС по отношение на ДДС – Време за избор“, Брюксел, 7.4.2016 г., COM(2016)148 final.
               
               
                  
                     (10)
                  
                        Работна програма на Комисията за 2017 г. – Европа на резултатите: закрила, предоставяне на повече права и защита на гражданите, Страсбург, 25.10.2016 г., COM(2016)710 final.
               
               
                  
                     (11)
                  
                        Предложение за Директива на Съвета за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия, 18.1.2018 г., COM(2018) 21 final.
               
               
                  
                     (12)
                  
                        COM(2008) 394 от 25 юни 2008 г.
               
               
                  
                     (13)
                  
                        ОВ L 347, 11.12.2006 г., стр. 1.
               
               
                  
                     (14)
                  
                        Съобщение на Комисията до Съвета, Европейския парламент, Европейския икономически и социален комитет и Комитета на регионите – „Мисли първо за малките!“ „Small Business Act“ за Европа“, Брюксел, 25.6.2008 г., COM(2008) 394 окончателен. 
               
               
                  
                     (15)
                  
                        Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).